
Om denne boka

Denne boka inneheld tre litterære høgdepunkt frå den norske mellomalderdiktinga. Voluspå er eit mektig dikt om opphavet og undergangen til verda, fortalt gjennom den allvitande volva (spåkvinna). I Håvamål får vi alle dei kjende ordspråka om rett framferd og gode dygder som måtehald og klokskap. I Draumkvedet møter vi Olav Åsteson, som vaknar trettandedag jul og fortel om den lange draumen han har hatt, der han har vandra gjennom underverda. Alle desse tre diktverka formidlar stor visdom om livet og døden og har like mykje å seia til menneske i dag som då dei vart dikta.

Føreord

Eg likar å tenkja at Voluspå er som ein film-trailer. Kan henda er det taktlaust å samanlikna eit av dei gjævaste verka i nordisk litteratur med ein trailer, men sjå berre her: Diktet er temmeleg stutt, lesaren vert kasta frå den eine dramatiske scena til den andre, samanhengen mellom scenene er stundom uklår, og mange av figurane me møter, viser seg berre i glimt.

Eit anna slåande drag ved Voluspå er dei skarpe bileta som brenner seg fast i minnet. Eit auga er gøymt i ein brunn. Ein drake syg i seg lik på ei strand. I graset på ei gamal branntomt ligg det spelebrikker av gull.

Jamvel om Voluspå gjev oss ei forteljing med raud tråd og skarpe bilete, er det mykje me ikkje skjønar fullt ut. Kvifor vert idyllen broten i strofe 8 når dei tre tussemøyane (jotunkvinnene) dukkar opp? Kva er greia med alle dvergnamna? Kven er Gullveig i strofe 23? Og korleis skal me forstå draken som kjem flygande i siste strofa?

I utgjevingar av Voluspå og annan gamal litteratur er det vanleg å ha med notar som drøfter uklåre punkt i teksta. Slik er det her òg. Det kan vera nyttig å lesa merknadene, og ofte ligg det eit stort granskingsarbeid bak dei, men eg vil minna om at mange av utgreiingane i notane er framlegg til tolkingar snarare enn svar med to strekar under. Det er mykje me ikkje veit, både når det gjeld Voluspå, Håvamål og Draumkvedet.

Og er ikkje det spanande? Når det ikkje finst nokon endeleg fasit, er det fritt fram for sjølvstendig fundering, meddikting og utprøving av ulike tolkingar. Eller me kan berre vera i tekstene utan å prøva å gripa dei.

Voluspå og Håvamål står fremst i den gamle islandske skinnboka som vert kalla Codex Regius av Den eldre Edda (heretter: Codex Regius). Kven som sette i hop boka, er uvisst. Ho skal vera frå siste helvta av 1200-talet. Voluspå er òg nedskriven i ei anna bok, men det er versjonen i Codex Regius som går for å vera hovudversjonen.

Codex Regius inneheld 29 dikt om førkristne gudar og heltar, og Voluspå er det perfekte opningsdiktet i ei slik bok. Det skildrar kreftene som verkar i verda, og me får høyra korleis ho vert skapt, går under og står opp att. Diktet er lagt i munnen på ei volve eller spåkone som fortel det ho veit om verda, på oppmoding frå Odin. Namnet Voluspå (‘volve-spådomen’) har me frå Snorre Sturlason (1179–1241).

Etter Voluspå kjem Håvamål (‘Høgs tale’). Her er det Odin («den høge») som fører ordet. Til skilnad frå Voluspå er ikkje Håvamål fyrst og fremst eit forteljande dikt, men eit læredikt eller snarare ei samling læredikt. Odin gjev råd og fortel om seg sjølv. Det er eit stort spenn i emna han tek opp: Her er alt frå kvikke råd om å passa kjeften sin til uhyggjelege skildringar av pinslene Odin har gått gjennom i jakta på kunnskap.

Samkvemmet mellom folk er eit av hovudemna i Håvamål. Det gjeld særleg den fyrste og mest kjende delen av diktet, strofe 1–77. I fyrstninga handlar råda om korleis ein skal bera seg åt som gjest, men så, litt etter litt, vert synskrinsen utvida. Me får råd om venskap, arbeid, økonomi og samfunnsliv, og til slutt kjem dei storfelte strofene om dauden og ettermælet: «Døyr fe / døyr frendar …»

Draumkvedet skil seg frå dei to andre tekstene på mange punkt. Medan Voluspå og Håvamål er eddadikt på norrønt, som her er omsette til moderne norsk, er Draumkvedet ein ballade på norsk. Teoriane om når Draumkvedet vart til, sprikjer rett mykje. Somme meiner at det vart til på 1200-talet, andre peikar på 1500-talet, og nokre hallar jamvel mot 1700-talet. Som Georg Johannesen så friskt seier det i boka Draumkvede 1993: «Dateringar av anonyme dikt er ein selskapsleik.»

Til skilnad frå eddadikta tek Draumkvedet oss inn i ei tydeleg kristen verd. Her er prest og kyrkje, syndarar og domedag. Men det er overlappingar mellom rammeforteljinga i Draumkvedet og Voluspå: I båe tekstene møter me nokon som har «sett» andre verder, og som fortel om synene sine.

Olav Åsteson sovnar om joleftan og drøymer at han fer til hi sida («heite helvite / og ein deil av himmerikje»). Han tyrster, riv seg til blods og ser mykje vondt, men det er ljospunkt på ferda òg, som når han brått får sjå paradis. Trettandedagen (6. januar) vaknar han, steller seg i kyrkjedøra og legg fram draumane sine. Og merk: Han gjer det samstundes som presten står ved altaret og talar om dei heilage tekstene. Det er mestsom dei tevlar med einannan.

Voluspå og Håvamål er omsette frå norrønt av Ivar Mortensson-Egnund (1857–1934). Omsetjinga hans av eddadikta vart fyrst utgjeven i to bolkar tidleg på 1900-talet (1905 og 1908) og var lenge einerådande. Sidan er det kome fleire solide omsetjingar av dikta, men mange lesarar har ein særskild godhug for versjonen til Mortensson-Egnund. Han er ikkje den av omsetjarane som er mest trufast mot originalteksta, men omsetjinga hans har tvillaust mest sus over seg.

Versjonen av Draumkvedet som er prenta her, er ein versjon som Moltke Moe (1859–1913) laga i 1890-åra basert på oppskrifter av balladen slik han vart sungen av ei rekkje (i hovudsak kvinnelege) informantar i 1840-åra og frametter. Den gongen tenkte granskarane seg at det hadde funnest ei urform av Draumkvedet som dei ymse variantane sprang ut frå. Lærde menn freista å rekonstruera denne ur-versjonen, mellom andre Moe. Restitusjonen hans vart rekna som mest vellukka, og lenge var det den versjonen folk møtte i bøker og framsyningar. I nokon mon er det slik framleis, men i dag vert variantane etter informantane lyfte meir og meir fram.

Omsetjingar og restitusjonar er tolkingar. Eg les versjonane til Mortensson-Egnund og Moe med stor glede, men eg vil rå lesaren til å lesa meir enn éin versjon av kvar tekst. Les ulike omsetjingar av eddadikta, og les Draumkvede-variantane etter Maren Ramskeid (f. 1817), Anne Lillegård (1792–1863), Anne Skålen (1808–1881) og fleire.

Lillehammer, mai 2022

Kristin Fridtun

